Diari Oficial de la Generalitat Valenciana


Sumari del DOGV 8823, del 29-05-2020 (2020/3761)

RESOLUCIÓ de 26 de maig de 2020, de la Direcció General de Personal Docent, per la qual es convoca el procediment d'adjudicació de llocs de treball en comissió de serveis en llocs dependents de la Generalitat Valenciana, durant el curs 2020/2021, per a catedràtics i catedràtiques i professorat d'Ensenyament Secundari, professorat tècnic de Formació Professional i funcionariat de carrera que imparteix ensenyaments de règim especial en centres públics docents no universitaris, i per a catedràtics i catedràtiques i professorat d'Ensenyament Secundari en centres públics de formació de persones adultes.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8823

Data del DOGV
:   29-05-2020

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2020/3761


Data del document
:   26-05-2020

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 26 de maig de 2020, de la Direcció General de Personal Docent, per la qual es convoca el procediment d'adjudicació de llocs de treball en comissió de serveis en llocs dependents de la Generalitat Valenciana, durant el curs 2020/2021, per a catedràtics i catedràtiques i professorat d'Ensenyament Secundari, professorat tècnic de Formació Professional i funcionariat de carrera que imparteix ensenyaments de règim especial en centres públics docents no universitaris, i per a catedràtics i catedràtiques i professorat d'Ensenyament Secundari en centres públics de formació de persones adultes. [2020/3761]  
La Llei orgànica 2/2006, de 3 de maig, d'educació, modificada per la Llei orgànica 8/2013, de 9 de desembre, per a la millora de la qualitat educativa, estableix en la disposició addicional sisena la facultat de les comunitats autònomes per a ordenar la seua funció pública docent, en el marc de les seues respectives competències, respectant en tot cas les normes bàsiques incloses en aquesta, així com les bases del règim estatutari del funcionariat públic docent constituïdes per les disposicions incloses en la Llei 30/1984, de 2 d'agost, de mesures per a la reforma de la funció pública, modificada pel Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat públic.  
En l'article 64 del Reial decret 364/1995, de 10 de març, pel qual s'aprova el Reglament general d'ingrés del personal al servei de l'Administració general de l'Estat i de provisió de llocs de treball i promoció professional dels funcionaris civils de l'Administració general de l'Estat, figuren els casos en què podran acordar-se comissions de servei, així com el règim econòmic del funcionariat en comissió de serveis, i es configura la comissió de serveis com una forma extraordinària de provisió de llocs de treball.  
En l'àmbit de la nostra comunitat autònoma existeix aquesta previsió en l'article 104 de la Llei 10/2010, de 9 de juliol, d'ordenació i gestió de la funció pública valenciana, que estableix que la comissió de serveis és una forma temporal de provisió de llocs de treball que és procedent quan aquests queden deserts en les corresponents convocatòries, es troben pendents de la seua provisió definitiva o estiguen subjectes a reserva per imperatiu legal.  
Aquesta convocatòria de comissions de serveis pretén millorar la qualitat de l'ensenyament i alhora facilitar la conciliació de la vida personal, familiar i laboral. Per això, es facilitarà al personal funcionari docent la permanència per al curs 2020-2021 en la destinació obtinguda mitjançant comissió de serveis pel procediment convocat mitjançant la Resolució de 21 de maig de 2019, de la Direcció General de Centres i Personal Docent de la Conselleria d'Educació, Investigació, Cultura i Esport, publicada en el Diari Oficial de la Generalitat Valenciana número 8556, de 27 de maig de 2019, sempre que no es modifique o se suprimisca el lloc que ocupa i que es mantinga alguna de les causes que va donar lloc a la concessió de la comissió de serveis en el present curs escolar. Així mateix, pretén donar resposta, amb caràcter temporal, a aquelles situacions que per raons docents aconsellen l'assignació d'una altra destinació temporal al personal seleccionat per a exercir les funcions de direcció en un centre docent diferent d'aquell on té la seua destinació definitiva, així com donar solució a una sèrie de situacions excepcionals com són les comissions de serveis quan s'exercisquen càrrecs electes amb dedicació no exclusiva.  
  
No obstant el que s'ha dit més amunt, i per a totes aquelles persones que durant aquest curs no han estat en comissió de serveis o no puguen romandre en el lloc obtingut per comissió de serveis el curs anterior, s'obri un termini de presentació de sol·licituds de comissions de serveis amb la finalitat de respondre a situacions especials del professorat, pròpies o de familiars, relacionades amb la salut o d'índole social, totes aquestes especialment greus, que difícilment tindrien solució a través del procediment general de provisió de llocs que constitueix el concurs anual, per tal de facilitar, si és el cas, la conciliació de la vida personal, familiar i laboral, així com millorar o reduir la probabilitat de llicència per malaltia.  
El Reial decret 463/2020, 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19, obliga a l'establiment de mesures relatives a diversos aspectes que afecten el personal docent no universitari dependent d'aquesta conselleria, amb la finalitat de protegir la salut i seguretat personal i garantint la prestació de serveis públics.  
Atenent el que es disposa en la disposició addicional tercera, apartat 4, de l'esmentat Reial decret 463/2020, 14 de març, es podrà acordar motivadament la continuació d'aquells procediments administratius que estiguen referits a situacions estretament vinculades als fets justificatius de l'estat d'alarma, o que siguen indispensables per a la protecció de l'interés general o per al funcionament bàsic dels serveis. La preparació i la posada en marxa del pròxim curs escolar, l'inici i funcionament del qual ha de ser garantit per l'Administració educativa en condicions d'absoluta normalitat, fan indispensable que s'haja d'iniciar aquest procediment administratiu per a dotar els centres educatius del personal necessari, i així poder preservar el dret fonamental a l'educació.  
  
De conformitat amb el que s'ha exposat i fent ús de les funcions que li atribueix el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 8590, 12.07.2019), aquesta Direcció General de Personal Docent ha resolt regular aquesta convocatòria d'acord amb les següents bases:  
  
Primera. Objecte  
L'objecte d'aquesta resolució és establir el procediment per a la concessió de comissions de serveis per al curs escolar 2020-2021 en llocs dependents de la Conselleria d'Educació, Cultura i Esport al funcionariat de carrera amb destinació definitiva, en aquest mateix curs, dels cossos de catedràtics i catedràtiques d'Ensenyament Secundari, professorat d'Ensenyament Secundari i professorat tècnic de Formació Professional, i el funcionariat de carrera que imparteix ensenyaments de règim especial en llocs de treball existents en els centres docents públics no universitaris, i per a catedràtics i catedràtiques i professorat d'Ensenyament Secundari en centres públics de formació de persones adultes.  
  
Segona. Procediment de renovació de comissions de serveis  
1. El personal que haja obtingut una comissió de serveis per a al curs escolar 2019-2020, a l'empara de la Resolució de 21 de maig de 2019, de la Direcció General de Centres i Personal Docent de la Conselleria d'Educació, Investigació, Cultura i Esport, publicada en el DOGV número 8556, de 27 de maig de 2019, podrà renovar per al curs 2020-2021 la destinació obtinguda en comissió de serveis, sempre que es reunisquen els següents requisits:  
a) Que la destinació obtinguda en comissió de serveis no s'haja cobert pels diferents procediments de provisió definitiva ni haja sigut objecte de supressió o modificació, és a dir, que estiga vacant, bé perquè no té titular bé perquè encara que en tinga no serà ocupat pel funcionari o funcionària durant el curs 2020-2021, i que siga un lloc complet i en el mateix centre.  
En cas que, existint diverses vacants en el mateix centre l'any anterior, com a conseqüència de l'ocupació o supressió d'alguna d'aquestes, concórreguen per aquest procediment de provisió més persones funcionàries que places oferides, s'acudirà al criteri de major puntuació obtinguda en l'última baremació de comissions de serveis efectuada, i en el cas de la mateixa puntuació, s'aplicarà el criteri de major antiguitat en la comissió de serveis que es pretén renovar. Si continua l'empat, es prioritzarà la concessió de la comissió de serveis en funció de l'antiguitat com a funcionari o funcionària docent de carrera, i en cas d'igualtat, l'ordre assignat en la respectiva llista d'aspirants seleccionats en el procediment selectiu.  
b) Que el personal es trobe en data 1 de setembre de 2020 en situació de servei actiu o d'excedència per cura de familiars i tinga reservat un lloc de treball amb caràcter definitiu.  
c) Que el personal manifeste la seua conformitat a mantindre la comissió de serveis en el mateix centre i especialitat.  
2. Aquelles persones que van obtindre el curs anterior una comissió de serveis per «interés particular» i que no manifesten la seua conformitat de continuïtat únicament podran sol·licitar una comissió de serveis pel procediment general previst en la base quarta, si els motius al·legats per a participar en aquesta convocatòria es corresponen amb algun dels numerats de l'1 al 8 en la base setena.  
3. La sol·licitud de renovació de comissió de servei es presentarà de manera telemàtica a través de l'Oficina Virtual del Docent (OVIDOC), disponible en l'adreça https://ovidoc.edu.gva.es, en el termini de sol·licitud establit en la base novena.  
4. Totes les persones incloses en el procediment descrit en aquesta base i que hagen manifestat la seua conformitat per a continuar en el mateix centre i especialitat, en previsió que no puguen mantindre la destinació que ocupen en l'actualitat, per causes que afecten el lloc de treball que estan ocupant en comissió de serveis durant el curs 2019-2020, però que desitgen sol·licitar una comissió de serveis per al curs 2020-2021, hauran d'efectuar la sol·licitud general de participació prevista en la base quarta d'aquesta resolució sempre que complisquen els requisits establits en aquesta.  
5. El funcionariat docent que es trobe en la situació establida en l'apartat 1 i que tinga una destinació definitiva que depenga d'una altra administració educativa, per a fer efectiva la seua sol·licitud, haurà de realitzar prèviament l'anunci de participació tal com estableix el punt 4 de la base cinquena d'aquesta convocatòria.  
6. La identificació de la persona docent per a la realització d'aquest tràmit, en la seua condició d'empleada pública amb servei en un centre educatiu de la Comunitat Valenciana, serà la prevista en l'article 7 del Decret 51/2011, de 13 de maig, que regula el sistema d'informació ITACA com l'instrument per a la gestió i la comunicació de les dades i dels documents necessaris per a l'adequat funcionament del sistema educatiu de la Comunitat Valenciana en els centres docents que imparteixen ensenyaments reglats no universitaris.  
  
Tercera. Participació fent ús de la documentació presentada en la convocatòria anterior 2019-2020.  
1. Podran fer valdre la documentació presentada en la convocatòria del curs anterior (Resolució de 21 de maig de 2019, de la Direcció General de Centres i Personal Docent de la Conselleria d'Educació, Investigació, Cultura i Esport, publicada en el DOGV número 8556, de 27.05.2019) les persones que es troben en algun dels següents supòsits:  
  
a) Totes les persones que hagen manifestat la seua conformitat per a continuar en el mateix centre i especialitat i que no puguen mantindre la destinació que ocupen en l'actualitat, per causes que afecten el lloc de treball que estan ocupant en comissió de serveis durant el curs 2019-2020, però desitgen sol·licitar una comissió de serveis per al curs 2020-2021.  
b) El personal que haja participat en la convocatòria del curs anterior i haja sigut baremat en alguna de les causes de la 1 a la 8 de la base setena, independentment que haja obtingut o no una comissió de serveis per a al curs escolar 2019-2020.  
Per a això, hauran de manifestar la seua conformitat de mantindre la pròpia puntuació en la seua sol·licitud general de participació. En aquesta sol·licitud també s'emplenarà la declaració responsable on facen constar que mantenen les causes socials al·legades en la convocatòria.  
En tots dos casos, a) i b), la puntuació per a la seua participació en el procediment previst en la base quarta serà:  
I) En cas que concórreguen les mateixes causes socials al·legades l'any anterior per a l'obtenció de la comissió de serveis, les persones participants:  
I.1. Mantindran la mateixa puntuació si hi van participar per les causes socials enumerades de la 1 a la 8 en la base setena, i no caldrà presentar cap documentació relativa a l'acreditació de les causes socials al·legades, ja que la participació serà amb la mateixa baremació resultant de la convocatòria efectuada el curs anterior.  
I.2. Participaran d'acord amb l'ordenació prevista en el punt 9 de la base setena si la seua participació va ser per interés particular.  
2. En cas de no acollir-se al punt anterior, les persones sol·licitants hauran d'aportar tota la documentació acreditativa de les causes socials al·legades per a la seua nova baremació. Si no aporten cap documentació, participaran per causa d'interés particular.  
3. La sol·licitud general de participació en aquesta base es realitzarà de manera telemàtica mitjançant la plataforma de tramitació telemàtica de la Generalitat, on hauran d'emplenar i presentar en el termini determinat en la base novena el model normalitzat de sol·licitud (annex I).  
4. Tota persona que sol·licite una comissió de servei per aquesta base tercera haurà de realitzar posteriorment a la seua sol·licitud una petició telemàtica de destinacions en el termini establit en la base desena mitjançant l'aplicació habilitada a aquest efecte.  
5. El funcionariat docent que es trobe en la situació establida en l'apartat 1 que tinga una destinació definitiva que depenga d'una altra administració educativa, per a fer efectiva la seua sol·licitud, haurà de realitzar prèviament l'anunci de participació tal com s'estableix en el punt 4 de la base cinquena.  
  
Quarta. Procediment general per a l'obtenció de comissions de serveis per causes socials  
1. Pot participar de manera voluntària en aquest procediment d'adjudicació de llocs, en règim de comissió de serveis, el funcionariat de carrera dels cossos de catedràtics d'Ensenyament Secundari, professorat d'Ensenyament Secundari, professorat tècnic de Formació Professional i el funcionariat de carrera que imparteix ensenyaments de règim especial, en els quals concórreguen les causes establides en la base setena i que es trobe en algun dels següents supòsits:  
  
a) Personal funcionari de carrera que es trobe en situació de servei actiu o d'excedència per cura de familiars, i que ocupe o tinga reservat un lloc de treball amb caràcter definitiu o el tinga adjudicat amb efectes d'1 de setembre de 2020. Els funcionaris i funcionàries excedents hauran d'acreditar, mitjançant la seua sol·licitud de reingrés davant de la direcció territorial corresponent, que posen fi a la situació d'excedència amb data d'efecte anterior o igual a l'1 de setembre de 2020.  
  
b) Personal funcionari en pràctiques dependent de la Generalitat que en data 1 de setembre de 2020 siga funcionari o funcionària de carrera i tinga destinació definitiva.  
2. El personal funcionari que participe en aquest procediment no podrà sol·licitar una comissió de serveis al municipi on té el seu lloc definitiu. Excepcionalment i amb la finalitat de poder atendre les circumstàncies mèdiques que puga presentar el personal docent participant, no es tindrà en compte aquest requisit en el cas de malaltia greu de la persona participant, i en el cas de les famílies monoparentals amb fills o filles que patisquen una malaltia greu, o bé quan s'indique expressament en l'informe d'aptitud mèdic laboral per al lloc de treball expedit pel Servei de Prevenció de Riscos Laborals del personal propi de la Generalitat Valenciana, o, si és el cas, en la resolució de la unitat de resolució de conflictes de la direcció territorial corresponent.  
  
3. La sol·licitud general de participació en aquesta base es realitzarà de manera telemàtica mitjançant la plataforma de tramitació telemàtica de la Generalitat, on hauran d'emplenar i presentar en el termini determinat en la base novena el model normalitzat de sol·licitud (annex I).  
4. Tota persona que sol·licite una comissió de serveis per aquesta base quarta haurà de realitzar posteriorment a la seua sol·licitud una petició telemàtica de destinacions en el termini establit en la base desena mitjançant l'aplicació habilitada a aquest efecte.  
5. El professorat participant en aquesta convocatòria podrà sol·licitar les places corresponents a les especialitats que estime oportunes d'entre aquelles en les quals estiga habilitat per als centres que figuren en l'annex VI d'aquesta resolució.  
6. El personal participant, per a poder sol·licitar llocs en centres de formació de persones adultes, haurà de pertànyer al cos de professorat d'Ensenyament Secundari i haver adquirit l'especialitat corresponent per a poder impartir els camps de coneixement o àmbits d'experiència en què s'organitzen els ensenyaments corresponents al primer i segon nivell del cicle II de formació de persones adultes, segons l'atribució d'especialitats del cos de professorat d'Ensenyament Secundari que s'estableix en l'annex II del Decret 220/1999, de 23 de novembre, del Govern Valencià, pel qual es regulen els programes formatius que figuren en la Llei 1/1995, de 20 de gener, de la Generalitat Valenciana, de formació de les persones adultes, i s'estableix el currículum dels programes d'alfabetització i programes per a adquirir i actualitzar la formació bàsica de les persones adultes fins a l'obtenció del títol de graduat en Educació Secundària, a la Comunitat Valenciana, així com estar en possessió de les titulacions establides en l'Ordre de 14 de juny de 2000, de la Conselleria de Cultura i Educació (DOGV 3781, 28.06.2000).  
  
Cinquena. Procediment d'obtenció de comissions de serveis per causes socials per al funcionariat dependent d'altres administracions educatives  
1. Podrà participar en el procediment de concessió de comissions de serveis per al curs 2020-2021 previst en la base quarta el funcionariat de carrera dependent d'altres administracions educatives en situació de servei actiu o d'excedència per cura de familiars que ocupe o tinga reservat un lloc de treball amb caràcter definitiu o el tinga adjudicat amb data amb efectes d'1 de setembre de 2020.  
2. El personal funcionari de carrera dependent d'altres administracions educatives que des de l'endemà de la publicació d'aquesta resolució en el DOGV i, en tot cas, fins al 8 de juny de 2020 no puga acreditar que ocupa un lloc de treball amb caràcter definitiu, només hi podrà participar si se li adjudica una destinació amb efectes d'1 de setembre de 2020, en virtut del procediment de provisió de llocs convocat per la seua administració educativa d'origen. Aquesta circumstància haurà d'acreditar-se mitjançant un certificat emés per l'òrgan competent de la seua administració educativa, en el qual s'indique que la funcionària o el funcionari té destinació definitiva i la data d'efectes d'aquesta.  
  
3. El funcionariat de carrera dependent d'altres administracions educatives que estiga en situació d'excedència haurà d'acreditar que posa fi a la seua situació d'excedència amb data d'efecte anterior o igual a l'1 de setembre de 2020. Per a això, haurà d'aportar una còpia de la seua sol·licitud de reingrés presentada en la seua administració educativa.  
4. El personal funcionari de carrera que depenga d'altres administracions educatives en situació de servei actiu o en excedència per cura de familiars i que complisca els requisits de la convocatòria, és a dir, que ocupe un lloc de treball amb caràcter definitiu o el tinga adjudicat amb efectes d'1 de setembre de 2020, haurà d'anunciar la seua participació en el procediment mitjançant una instància específica a aquest efecte que figura com a annex VII i que, una vegada emplenada, haurà de presentar-se per via telemàtica accedint a la plataforma de tramitació telemàtica de la Generalitat, en el termini indicat en la base novena.  
  
5. El funcionariat al qual fa referència aquesta base haurà d'anunciar la seua participació en el procediment mitjançant una sol·licitud específica on haurà d'aportar la documentació requerida.  
Aquest anunci de participació haurà d'acompanyar-se, si és el cas, de la sol·licitud de reingrés de la situació d'excedència, de la documentació acreditativa del coneixement exigit del valencià d'acord amb la base sisena, i del certificat expedit l'any 2020 per l'òrgan competent de l'administració de la qual depén el centre en el qual tinga la seua destinació, amb indicació expressa de les següents dades:  
- Nom, cognoms i DNI.  
- Cos al qual pertany.  
- L'especialitat o les especialitats de les quals és titular i les que té reconegudes.  
- Situació administrativa actual.  
- Destinació definitiva o, si no n'hi ha, documentació acreditativa de la seua participació en el procediment de provisió pendent de resolució, i quedarà condicionada la seua participació a l'obtenció d'una destinació definitiva amb efectes d'1 de setembre de 2020, que haurà d'acreditar abans de l'1 de juliol de 2020 davant de la Direcció General de Personal Docent.  
Aquest funcionari o funcionària haurà d'assenyalar en la instància, necessàriament, la comunitat autònoma de la qual depén.  
6. En l'anunci de participació també es recollirà l'autorització perquè es consulte el Registre central de delinqüents sexuals o, en defecte d'això, un certificat del Ministeri de Justícia que acredite la situació en aquest registre.  
7. La concessió de comissió de serveis estarà condicionada a l'autorització prèvia de la seua administració d'origen, que serà sol·licitada d'ofici per la Direcció General de Personal Docent. No obstant això, la concessió podrà veure's limitada per la inexistència de vacants suficients per a adjudicar al personal funcionari d'aquesta comunitat autònoma en situació d'expectativa de destinació o en pràctiques.  
8. Aquest personal únicament podrà participar en el procediment de comissions de serveis per causes socials pels motius establits en els punts 1 a 8 de la base setena d'aquesta convocatòria.  
  
Sisena. Acreditació del coneixement del valencià  
1. El funcionariat pertanyent als cossos de catedràtics i catedràtiques d'Ensenyament Secundari, de professorat d'Ensenyament Secundari i professorat tècnic de Formació Professional haurà d'estar en possessió de la competència lingüística necessària per a l'accés i l'exercici de la funció docent en el sistema educatiu valencià, establida en l'Ordre 3/2020, de 6 de febrer, de la Conselleria d'Educació, Cultura i Esport. Tot això, sense perjudici que, segons el que es disposa en la disposició transitòria única de l'Ordre 90/2013, de 6 de novembre, de la Conselleria d'Educació, Cultura i Esport, i de conformitat amb el que s'estableix en la disposició transitòria primera de l'Ordre 35/2018, de 22 d'agost, de la Conselleria d'Educació, Investigació, Cultura i Esport, els funcionaris i funcionàries que no reunisquen aquest requisit lingüístic puguen sol·licitar la comissió de serveis en llocs catalogats com a llocs de centres docents públics de localitats de predomini lingüístic castellà.  
  
La competència lingüística haurà d'estar registrada en els registres de la Junta Qualificadora de Coneixements de Valencià (JQCV), a excepció dels funcionaris d'altres administracions, que hauran d'acreditar-la mitjançant l'anunci de participació.  
  
Setena. Motius de la sol·licitud de comissió de serveis per causes socials i acreditació  
Per a l'obtenció de destinació en comissió de serveis per motius socials, la comissió avaluadora valorarà la concurrència en el professorat sol·licitant de les següents circumstàncies medicosocials, pel següent ordre de prioritat i tenint en compte el barem que es recull en l'annex V d'aquesta resolució:  
1. Per raons de violència sobre la dona, que s'acreditarà mitjançant una sentència condemnatòria per un delicte de violència de gènere, una ordre de protecció o qualsevol altra resolució judicial que acorde una mesura cautelar a favor de la víctima, o bé amb un informe del Ministeri Fiscal que indique l'existència d'indicis que l'empleada pública és víctima de violència sobre la dona. També podran acreditar-se les situacions de violència de gènere mitjançant un informe dels serveis socials, dels serveis especialitzats o dels serveis d'acolliment destinats a víctimes de violència de gènere de l'administració pública competent.  
  
2. Per raons d'exercici del càrrec de director o directora de centres docents públics.  
3. Per un informe mèdic d'aptitud laboral per al lloc de treball, expedit pel Servei de Prevenció de Riscos Laborals del personal propi de la Generalitat Valenciana, en el qual es prescriga el canvi a un altre lloc docent per l'existència de risc laboral causat per les condicions del treball docent, que estableix la Llei 31/1995, de prevenció de riscos laborals, i en determinats supòsits d'adaptació del lloc. A aquest efecte, la distància entre el lloc de residència del personal docent i el centre on tinga la seua destinació definitiva no pot considerar-se part de les condicions de treball. L'Administració incorporarà d'ofici aquest informe a l'expedient de la persona sol·licitant.  
  
4. Per malaltia greu del funcionari o funcionària sol·licitant que no exigisca la declaració d'incapacitat permanent quan, d'acord amb el criteri de la unitat mèdica de la direcció territorial d'Educació, Cultura i Esport corresponent, la comissió de serveis puga suposar una millora o reducció de la probabilitat de llicència per malaltia. La malaltia greu haurà de ser una de les previstes en el Reial decret 1148/2011, de 29 de juliol, per a l'aplicació i desenvolupament, en el sistema de la Seguretat Social, de la prestació econòmica per cura de menors afectats per càncer o una altra malaltia greu (BOE 182, 30.07.2011). Així mateix, es tindrà en compte qualsevol altra malaltia amb una gravetat que siga similar a les previstes en aquest reial decret, prestant un interés especial a les malalties rares.  
Dins d'aquest apartat es tindran en compte, per a la concessió de comissió de serveis, els tractaments de fertilitat.  
Per a ser examinada per la unitat mèdica corresponent, la persona sol·licitant haurà d'emplenar el document que figura en aquesta resolució com a annex II, al qual haurà d'adjuntar un informe mèdic formalitzat degudament segons el model que figura com a annex III.  
5. Per raons d'exercici d'un càrrec electe en les corporacions locals. El funcionari o funcionària de carrera que tinga la condició de membre electe de les corporacions locals i no hi tinga dedicació exclusiva podrà sol·licitar una comissió de serveis a centres del municipi on siga càrrec electe o a algun dels municipis pròxims. Haurà d'adjuntar un certificat expedit per la secretaria de la corresponent corporació local on es faça constar aquesta circumstància. Excepcionalment, si no és possible acreditar aquesta condició en el termini de presentació de sol·licituds previst en la base huitena, es podrà aportar en el termini de set dies naturals a partir de l'obtenció de l'acta corresponent.  
  
6. Per malaltia greu del cònjuge o familiars en primer grau. En cas de malaltia greu del cònjuge o de familiars convivents en primer grau de consanguinitat o afinitat i que no hi haja possibilitat d'una correcta atenció o tractament a la localitat de la seua destinació. A aquest efecte, la malaltia haurà de ser una de les previstes en el Reial decret 1148/2011, de 29 de juliol, per a l'aplicació i desenvolupament, en el sistema de la Seguretat Social, de la prestació econòmica per cura de menors afectats per càncer o una altra malaltia greu (BOE 182, 30.07.2011). Així mateix, es tindrà en compte qualsevol altra malaltia amb una gravetat que siga similar a les previstes en aquest reial decret, prestant una atenció especial a les malalties rares. Les persones sol·licitants que participen per aquesta causa hauran d'adjuntar la següent documentació justificativa:  
a) Informes mèdics expedits amb posterioritat a l'1 de març de 2019 que acrediten la malaltia al·legada.  
b) Fotocòpia del llibre de família o documentació oportuna que acredite el grau de parentiu.  
c) Si en té, grau de minusvalidesa de la persona malalta.  
Així mateix, en els supòsits de malaltia de familiars diferents del cònjuge o de fills i filles, haurà d'aportar-se la següent documentació justificativa:  
1) Declaració responsable relativa a la necessitat d'atenció del familiar, segons s'assenyala en l'annex IV.  
2) Informe dels serveis socials municipals o dels serveis mèdics on s'especifique que la persona sol·licitant de la comissió de serveis es fa càrrec de la cura del familiar.  
3) Si hi ha més familiars en primer grau que poden atendre la persona malalta, caldrà adjuntar els documents que acrediten la impossibilitat d'atendre-la (certificat d'empadronament, certificat d'empresa, entre altres).  
7. Per ser família educadora de la Comunitat Valenciana i tindre en acolliment un o una menor tutelat de la Generalitat menor de 12 anys. Aquesta circumstància haurà d'acreditar-se mitjançant un certificat emés pel servei territorial de la Generalitat Valenciana competent en matèria de protecció de menors.  
8. Per conciliació de la vida laboral i familiar per a la cura de fills o filles menors de 12 anys. Les persones sol·licitants que al·leguen aquesta causa hauran d'aportar, junt amb la sol·licitud i el certificat d'empadronament, la fotocòpia del llibre de família.  
Es tindrà en compte, a l'efecte de barem, que siga família nombrosa, família monoparental (segons el Decret 19/2018, de 9 de març), així com el nombre de fills i filles i les seues edats.  
A l'efecte de calcular l'edat dels fills i filles, aquesta es computarà en data 1 de gener de 2020.  
9. Per interés particular. El personal funcionari docent de carrera amb destinació definitiva a la Comunitat Valenciana en data 1 de setembre de 2020 que desitge accedir en comissió de serveis a un altre centre docent d'un municipi distint i no es trobe en cap dels motius anteriors, podrà sol·licitar una comissió de serveis dins d'aquest procediment. Per a això, s'haurà d'ordenar en funció de l'antiguitat com a funcionari o funcionària docent de carrera, segons l'ordre assignat en la respectiva llista d'aspirants seleccionats en el procediment selectiu.  
  
Tota la documentació es presentarà per via telemàtica, juntament amb la sol·licitud general establida en la base quarta.  
Excepcionalment, si li resulta impossible aportar algun dels certificats sol·licitats en el termini degut, la persona interessada podrà aportar una declaració responsable en la qual farà constar les circumstàncies per les quals no ha pogut aportar la documentació, així com el seu compromís d'aportar-la abans de la publicació de les llistes provisionals. En cas que no presente aquesta documentació, quedarà exclosa del procés.  
Si, una vegada revisats els motius del punt 1 al punt 8 de la base setena de la sol·licitud, la comissió de baremació determina que no se'n compleix cap, la sol·licitud de comissió de serveis passarà a considerar-se dins del punt 9, per interés particular, sempre que siga funcionari o funcionària de carrera al servei de la Generalitat i que no estiga exclòs pel motiu previst en la base segona, punt 2.  
  
Huitena. Model, lloc de presentació i forma de participació en el procediment general de comissió de serveis per causes socials  
1. Els funcionaris i funcionàries dependents d'altres administracions educatives hauran de presentar un anunci de participació mitjançant la plataforma de tramitació telemàtica de la Generalitat, des de dia 1 de juny de 2020 fins al dia 8 de juny de 2020. Aquest anunci haurà de ser previ a qualsevol altra sol·licitud relacionada amb aquest procediment. Junt amb l'anunci hauran d'aportar la documentació requerida per a a portar-lo a terme. L'enllaç d'accés a aquesta plataforma estarà disponible en la pàgina web de la Conselleria d'Educació https://www.ceice.gva.es.  
2. Les persones sol·licitants que participen de conformitat amb la base segona d'aquesta convocatòria hauran de presentar una sol·licitud de renovació de comissió de servei a través de l'Oficina Virtual del Docent (OVIDOC), a partir del dia 3 de juny de 2020, en l'adreça https://ovidoc.edu.gva.es.  
3. El personal docent que sol·licite una comissió ordinària de conformitat amb les bases tercera i quarta d'aquesta convocatòria haurà de presentar una sol·licitud general de participació a través de la plataforma de tramitació telemàtica de la Generalitat, a partir del dia 3 de juny de 2020.  
Junt amb la documentació, la plataforma sol·licitarà una declaració responsable de la veracitat de la informació presentada.  
El funcionariat participant per la base tercera haurà de manifestar en aquesta sol·licitud la seua conformitat amb la baremació obtinguda en la convocatòria de comissions de serveis del curs 2019-2020, o en el cas que desitge ser novament baremat, aportarà la documentació que justifique les causes al·legades.  
L'Administració podrà requerir a qualsevol participant la documentació original acreditativa dels documents aportats. En el supòsit de no presentar-se els documents acreditatius sol·licitats, es procedirà a excloure la persona sol·licitant.  
L'enllaç d'accés a la plataforma estarà disponible en la pàgina web de la Conselleria d'Educació https://www.ceice.gva.es.  
Així mateix, els participants en aquesta base addicionalment hauran de realitzar una petició telemàtica de destinacions conforme al que s'estableix en la base desena.  
4. El personal funcionari de carrera al servei de la Generalitat Valenciana que participe per interés particular, d'acord amb el que es preveu en el punt 9 de la base setena, haurà d'accedir a la plataforma de tramitació telemàtica de la Generalitat per a presentar la sol·licitud general de participació i posteriorment emplenar la petició telemàtica de centres de destinació prevista en la base desena.  
5. També hauran d'accedir a la plataforma de tramitació telemàtica de la Generalitat per a presentar la sol·licitud general els funcionaris i les funcionàries que hagen participat en el procediment previst en la base segona d'aquesta resolució i que desitgen participar subsidiàriament en la base tercera.  
6. No haurà de participar en la base quarta el funcionariat docent que confirme una renovació de destinació d'acord amb el que es preveu en la base segona i no desitge obtindre una altra destinació diferent de l'ocupada en l'actualitat.  
7. El personal dependent d'altres administracions educatives que participe en la base segona no estarà exempt de presentar l'anunci de participació.  
8. Si la sol·licitud no reuneix els requisits establits, es requerirà la persona sol·licitant, a través de l'adreça electrònica declarada, perquè, en el termini de deu dies naturals, esmene la falta o adjunte els documents preceptius, amb la indicació que, si no ho fa així, passarà a participar en aquest procediment per l'apartat 9 (interés particular) de la base setena, sempre que siga personal funcionari de carrera al servei de la Generalitat Valenciana i no estiga exclòs pel motiu previst en la base segona, punt 2.  
9. La identificació del personal docent per a la realització del tràmit de renovació en la plataforma OVIDOC, en la seua condició d'empleat públic amb servei en un centre educatiu de la Comunitat Valenciana, serà la prevista en l'article 7 del Decret 51/2011, de 13 de maig, que regula el sistema d'informació ITACA com l'instrument per a la gestió i la comunicació de les dades i dels documents necessaris per al funcionament adequat del sistema educatiu de la Comunitat Valenciana en els centres docents que imparteixen ensenyaments reglats no universitaris.  
  
10. La identificació del personal docent en la plataforma de tramitació telemàtica de la Generalitat es realitzarà mitjançant el certificat electrònic o sistema Mv@zk.  
El funcionariat que no dispose dels certificats digitals (signatura digital, o Uk@ac PIN) necessaris per a la tramitació telemàtica de la sol·licitud i no puga obtindre aquests certificats, de manera excepcional, podrà accedir, sense identificar-se, a la plataforma de tramitació de la Generalitat per a formular la seua sol·licitud i aportar la documentació necessària. Una vegada emplenada la sol·licitud i aportada la documentació, la plataforma generarà un formulari ja emplenat que la persona interessada haurà d'imprimir i entregar degudament signat en els registres de les direccions territorials o el Registre dels serveis centrals.  
  
  
Novena. Terminis de presentació de sol·licituds i documentació  
1. El termini de confirmació de destinacions i la presentació de sol·licituds de conformitat amb el model normalitzat de sol·licitud (annex I), junt amb la documentació exigida en cada cas, serà des del dia 3 de juny de 2020 fins al dia 22 de juny de 2020.  
Una vegada conclòs aquest termini, no serà tinguda en compte cap sol·licitud ni cap modificació d'aquesta, ni tampoc cap documentació referida a les causes al·legades.  
2. No haurà de participar en la sol·licitud telemàtica de destinacions, prevista en la base desena, el funcionariat docent que obtinga la seua comissió de serveis d'acord amb el que es preveu en la base segona i no desitge obtindre una altra destinació diferent de l'ocupada en l'actualitat.  
  
Desena. Sol·licitud telemàtica de centres de destinació  
1. A partir de l'1 de juliol de 2020, s'obrirà un termini de cinc dies naturals perquè el personal participant puga sol·licitar per via telemàtica les peticions concretes a un centre o una localitat, a través de la pàgina web de la Conselleria d'Educació, Cultura i Esport http://www.ceice.gva.es.  
2. A l'efecte d'obtenció d'un lloc, les persones participants, incloent-hi aquelles a les quals es refereix el punt 4 de la base segona d'aquesta resolució, consignaran per ordre de preferència els codis de centres o localitats i tipus de places que sol·liciten entre els que figuren en l'annex VI d'aquesta resolució.  
El nombre de peticions que cada participant podrà sol·licitar no podrà excedir les 300.  
Les peticions poden fer-se a un centre concret o localitat, i seran compatibles totes dues modalitats. En aquest últim cas, s'adjudicarà el primer centre de la localitat amb un lloc susceptible de ser cobert en comissió de serveis durant el curs 2020-2021 en el mateix ordre en què apareixen en l'annex. Si es demana més d'un lloc-especialitat d'un mateix centre o localitat, caldrà repetir el centre o la localitat tantes vegades com llocs sol·licitats.  
No obstant el que s'ha dit adés, a fi de simplificar i facilitar a les persones participants la realització de les seues peticions, les persones interessades que desitgen sol·licitar tots els centres corresponents a una localitat, en lloc de realitzar la petició consignant els codis de tots i cadascun dels centres per ordre de preferència, podran anotar únicament els codis corresponents a la localitat i lloc-especialitat. En aquest cas, s'entendrà que sol·liciten tots els centres de la localitat de què es tracte en el mateix ordre de preferència amb el qual apareixen publicats en l'annex corresponent de la convocatòria i sempre referits als centres que apareixen en l'annex esmentat.  
Si respecte a tots els centres d'una localitat se'n vol sol·licitar algun o alguns prioritàriament, aquests podran consignar-se com a peticions individualitzades per ordre de preferència, i a continuació, consignar el codi corresponent a la localitat i lloc-especialitat. I s'entendran incorporats a les seues peticions els restants centres en el mateix ordre en què apareixen publicats en l'annex corresponent de la convocatòria i sempre referits als centres que apareixen en l'annex esmentat.  
  
No obstant això, els llocs de centres penitenciaris, centres de reeducació, centres anteriorment catalogats com a centres d'acció educativa singular (CAES) i centres de formació de persones adultes seran de petició voluntària i només s'adjudicaran si se sol·liciten expressament.  
  
Si els llocs que se sol·liciten tenen caràcter d'itinerants, es farà constar aquesta circumstància en la casella corresponent.  
3. En el cas que es presente dins del termini i en la forma corresponent més d'una sol·licitud telemàtica de peticions, només es tindrà en compte l'última presentada.  
4. Amb la finalitat que les persones participants en aquesta convocatòria puguen realitzar les seues peticions, s'adjunta l'annex VI a aquesta resolució, en el qual figura la relació de localitats i de centres compresos en l'àmbit de gestió de la Conselleria d'Educació, Cultura i Esport.  
  
5. L'accés a l'aplicació telemàtica per a la petició de destinacions es realitzarà mitjançant un sistema d'identificació basat en les dades presents en el Registre de personal. En el cas de participants d'altres administracions educatives, s'utilitzarà la informació presentada en l'anunci de participació.  
  
Onzena. Documentació acreditativa de les causes al·legades  
1. Les persones sol·licitants que hagen de presentar la documentació acreditativa de les causes al·legades segons el que estableix aquesta ordre, ho faran en el termini assenyalat en la base novena.  
2. Les persones dependents d'altres administracions educatives que no hagen acreditat la possessió d'una destinació definitiva en el termini establit per a l'anunci de la seua sol·licitud per estar pendent de la resolució d'un procediment de provisió convocat per la seua administració d'origen, hauran d'acreditar que han obtingut una destinació definitiva. Si no s'acredita aquest requisit abans de l'1 de juliol de 2020, la sol·licitud serà exclosa del procediment. Per a acreditar aquest requisit, la persona interessada haurà de presentar el certificat corresponent expedit per la seua administració.  
3. Les persones sol·licitants que es troben en situació d'excedència per cura de familiars hauran de presentar una còpia de la sol·licitud de reingrés.  
4. Les sol·licituds, així com tota la documentació, es presentaran per via telemàtica. Juntament amb la documentació, es presentarà una declaració responsable de la veracitat de tota la documentació presentada. L'administració podrà requerir a qualsevol persona participant la documentació original acreditativa dels documents aportats; en el supòsit de no presentar-se els documents acreditatius sol·licitats, es procedirà a excloure la persona sol·licitant.  
  
Dotzena. Places oferides i determinació d'aquestes  
S'oferiran per a aquest procediment les places o els llocs vacants, així com els que resulten d'aquest procediment, la cobertura dels quals es considere necessària, d'acord amb la planificació educativa existent en el moment de la seua publicació.  
  
Tretzena. Comissió avaluadora i comissió tècnica  
1. Per a l'avaluació de les causes al·legades i la documentació aportada per les persones participants, la Direcció General de Personal Docent designarà una o diverses comissions de valoració, segons el nombre de participants.  
Aquestes comissions de valoració, que seran nomenades per la directora general de Personal Docent, estaran integrades per un president o presidenta i, almenys, per quatre vocals funcionaris o funcionàries de carrera en actiu, i actuarà com a secretari o secretària el o la vocal de menor edat.  
2. La composició d'aquestes comissions es publicarà en la pàgina web de la Conselleria d'Educació, Cultura i Esport http://www.ceice.gva.es, i els seus membres estaran subjectes a les causes d'abstenció i recusació establides en els articles 23 i 24, de la Llei 40/2015, d'1 d'octubre, de règim jurídic del sector públic.  
D'altra banda, i amb la finalitat de resoldre els possibles dubtes i fixar criteris per a la valoració per part de les comissions de valoració, es constituirà una comissió tècnica formada pels següents membres:  
  
a) El subdirector general de Personal Docent, que actuarà com a president.  
b) Un o una cap de servei de la Subdirecció General de Personal Docent que designe la directora general de Personal Docent.  
c) Un inspector o inspectora d'educació que designe la Inspecció General d'Educació.  
d) Un metge o metgessa de les unitats mèdiques de personal docent no universitari que designe la Direcció General de Personal Docent.  
e) Un tècnic o tècnica que designe la Direcció General de Personal Docent i que tinga relació amb la gestió de les comissions de serveis, que actuarà com a secretari o secretària, amb veu i vot.  
3. A les reunions d'aquesta comissió tècnica podrà assistir un o una representant de cadascun dels sindicats presents en la Mesa Sectorial d'Educació, amb veu però sense vot.  
Per cada persona membre de la comissió, se'n nomenarà una altra suplent.  
  
Catorzena. Inalterabilitat de la sol·licitud, irrenunciabilitat i revocació  
1. Després d'haver finalitzat el termini de presentació de sol·licituds telemàtiques, aquestes no s'alteraran per cap concepte, ni encara que es tracte de l'ordre de prelació dels centres sol·licitats.  
2. Qualsevol dada omesa o consignada erròniament per la persona interessada no podrà ser invocada per aquesta a l'efecte de futures reclamacions, ni considerar per aquest motiu lesionats els seus interessos i drets.  
3. S'entendrà que la persona interessada desisteix de la seua participació en la convocatòria quan no formule una sol·licitud telemàtica en el termini previst per a això.  
4. Una vegada transcorregut el termini de sol·licitud previst en la base novena, no serà possible desistir de les sol·licituds efectuades.  
5. Les destinacions adjudicades seran irrenunciables. S'exceptua de l'anterior la concurrència de força major acreditada davant de la Direcció General de Personal Docent, la decisió de l'administració convocant per raons organitzatives o la constatació de l'incompliment d'algun dels requisits per part de la persona docent.  
6. La falsedat o la inexactitud de les dades al·legades en la sol·licitud o en la documentació aportada suposarà l'anul·lació o la revocació de la comissió de serveis concedida, sense perjudici de les responsabilitats que, si és el cas, puguen exigir-se.  
  
Quinzena. Data de compliment de les condicions exigides  
Totes les condicions i requisits que s'exigeixen en aquesta convocatòria han de tindre's complits o reconeguts en la data de finalització del termini de presentació de sol·licituds establit en la base novena, excepte el que es preveu en la base cinquena respecte a la competència lingüística necessària per a l'accés i l'exercici de la funció docent en el sistema educatiu valencià, establida en l'Ordre 3/2020, de 6 de febrer, de la Conselleria d'Educació, Cultura i Esport, que haurà de posseir-se amb data anterior a l'1 de juliol de 2020.  
  
Setzena. Llista d'adjudicació de destinacions  
1. La Direcció General de Personal Docent de la Conselleria d'Educació, Cultura i Esport publicarà la llista provisional d'adjudicació de destinacions en comissió de serveis en l'adreça https://ovidoc.edu.gva.es i en la pàgina web de la Conselleria d'Educació, Cultura i Esport http://www.ceice.gva.es, a partir del 15 de juliol de 2020.  
2. Les persones sol·licitants per la base segona disposaran d'un termini de dos dies hàbils per a presentar reclamacions telemàtiques a través de l'Oficina Virtual del Docent (OVIDOC), sense que puguen presentar-se documents addicionals als que adjuntaren a la seua sol·licitud.  
3. Les persones sol·licitants per les bases tercera i quarta disposaran d'un termini de dos dies hàbils per a presentar reclamacions telemàtiques a través de la plataforma de tramitació telemàtica de la Generalitat, sense que puguen presentar-se documents addicionals als que van adjuntar a la seua sol·licitud.  
4. Una vegada transcorregut aquest termini i examinades les reclamacions presentades, es publicarà la resolució definitiva d'adjudicació de destinacions en comissió de serveis en la pàgina web de la Conselleria d'Educació, Cultura i Esport http://www.ceice.gva.es.  
5. La concessió de la comissió de serveis sol·licitada, que és una facultat discrecional de l'Administració, estarà supeditada a l'existència d'una vacant determinada o a la necessitat específica de conformitat amb la planificació educativa i al fet que estiga consignada pressupostàriament en el moment de la resolució d'aquesta convocatòria. També estarà supeditada al fet que la persona interessada estiga habilitada o posseïsca l'especialitat corresponent, a la valoració de les circumstàncies al·legades i degudament acreditades, i a l'existència d'altres persones sol·licitants amb més dret.  
  
Dessetena. Anul·lació  
Podrà ser anul·lada la comissió de serveis i, en conseqüència, el nomenament efectuat quan no s'ajuste a les bases d'aquesta convocatòria.  
  
Dihuitena. Concurrència de punts  
En cas d'empat de punts resultants del barem per a les causes de la 1 a la 8 establides en la base setena, s'adoptarà el criteri de desempat a favor del funcionari o funcionària els tres últims números del document nacional d'identitat del qual tinguen un valor numèric inferior.  
  
  
Denovena. Tractament i protecció de dades  
La Conselleria d'Educació, Cultura i Esport és responsable del tractament de les dades personals recollides en aquest procediment i les tractarà per a gestionar les pròrrogues extraordinàries de les comissions de serveis dels llocs específics obtinguts segons la Resolució de 20 de maig de 2016, del director general de Centres i Personal Docent. La persona interessada pot exercir els drets d'accés, rectificació, supressió, oposició, limitació, portabilitat i no ser objecte d'una decisió basada únicament en el tractament automatitzat de les seues dades. Informació detallada sobre el tractament de dades en el Registre de tractament de dades publicat en www.ceice.gva.es.  
  
  
DISPOSICIÓ FINAL  
  
Aquesta resolució produirà efectes a partir del dia que es publique en el Diari Oficial de la Generalitat Valenciana.  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquest acte, que posa fi a la via administrativa, es podrà interposar un recurs potestatiu de reposició o bé s'hi podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la directora general Personal Docent d'aquesta conselleria, en el termini d'un mes a comptar des de l'endemà de la publicació de la resolució.  
b) El recurs contenciós administratiu haurà de plantejar-se davant del Jutjat Contenciós Administratiu de València, en el termini de dos mesos a comptar des de l'endemà de la publicació de la resolució.  
  
València, 26 de maig de 2020.- La directora general de Personal Docent: M. Ángeles Herranz Ábalos.